Balag a fyáŋán ma və́ mvɔ́d ai akúmá ásə̄ á ńkə̄lə́g ndá á túd, ma sə́ ngul yǎ ádaŋ ábēndé Ńtondôbə, tɔ ngul yǎ ábɔ édí anə́ ábē ngə́ édí á nə́ ḿbəŋ, édí yā Ńtondôbə a ńkād mā, ńdɔ mə ńdzó. 14Ḿból mə̄ ngasob á yǎ á mvóg dzam, zǎg mə́ kad wa é dzóm é mod ayɔŋ nyɔ́ ā yi bɔ á mə́lú mázu.” 15Ńdɔ ǎ zu yédan ésə́gē mvɔ̄m dzī, nyé nâ: “Bibúg bí Balaam, mɔ́n Béor, bibúg bí é mod a yén anə́ ńsīŋ. 16Bibúg yā é mod a wóg ńkɔ́bɔ̄ Ńtondôbə Zambá, ényɔ́ yā ā yəm mam ai fəg ényɔ́ á nə̄ á mīńkúd étē. A yén édzí Shadái ǎ bɔ nâ á yén. A wóg éyalán Ńtondôbə, mís móé mə́ ngayén. 17Mayén hḿ nyē hədá á bə́ kig bɔ babi, mə tâ nyé hədá á sə́ kig étɔ̄á dzī: Otítie wâyi kwí á mvóg Yákɔb, ó tə́bə́ á étīé ńdzóe, Ǹtúm édzóē á mɔ́, ó tíé á mvóg Ísraɛ̂l wâkə wáyīd mvóg Moab ânyu ó bímigi bɔ́n bə́ Sɛ́d bə́sə á ńlō. 18Edom a ku á ngab ǹkán bítá wóé, Séir dzam də́dā, Ísraɛ̂l ǎ ngakúli yǎ hḿ fím yǎ ngul dzié. 19Yákɔb ǎ ngafíd yǎ ébá bə́sə̄ bálūman ai nyé. Ébá bə́sə̄ bátúb á tísɔn Ar bâku á mɔ́ móé; a dzáigi bɔ́.” 20A ngáyi yén Amalek, Balaam a və́ ńkɔ̄bɔ̄ mɔ́ ǎ ngayédan nyé nâ: “Amalek, ǹtól məyɔŋ mə́sə, dá ayóm díé lâyi dzáŋ édzə̄dzáŋá.” 21A kə́ yén bɔ́n bə́ Káin , nyé nâ: “Məndá móe mə́ ḿbə̄ yə́mə á kpím, ǎ Káin, etɔá dzóe é ḿbə̄ mvóg ákōm á yōb. 22Dá Káin a yi mǎn díg, wayi bɔ̌ ńkōm Ásur a kələ kwí abǒg áfə̄ ?”